Diari Oficial de la Generalitat Valenciana


Sumari del DOGV 3974, del 05-04-2001 (2001/2852)

ACORD de 28 de febrer de 2001, de la Comissió Territorial d'Urbanisme de Castelló, relatiu al Pla Especial de Reserva de Sòl Dotacional de Soneja.
--------------------------------------------------------------------------------------------------------------------------------------------------

### Dades del document

Número de DOGV
:   3974

Data del DOGV
:   05-04-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/2852


Data del document
:   28-02-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Soneja
    * pla d'urbanisme

ACORD de 28 de febrer de 2001, de la Comissió Territorial d'Urbanisme de Castelló, relatiu al Pla Especial de Reserva de Sòl Dotacional de Soneja. [2001/2852]
  
Vist l'expedient relatiu al Pla Especial de Reserva de Sòl Dotacional de Soneja, i de conformitat amb els següents:
  
Antecedents
  
Primer
  
L'Ajuntament de Soneja, en sessió de 3 d'octubre de 2000, va acordar sotmetre a informació al públic el Pla Especial, la qual cosa es va dur a terme mitjançant anuncis inserits en el periòdic Mediterráneo de 18 d'octubre de 2000 i en el Diari Oficial de la Generalitat Valenciana de 24 d'octubre de 2000. Transcorregut el període d'informació al públic, durant el qual no es va formular cap al·legació, el ple de l'Ajuntament va aprovar provisionalment el Pla Especial en sessió de 28 de novembre de 2000, després d'això l'expedient es va remetre al Servei Territorial d'urbanisme el 4 de desembre de 2000.
  
El Servei Territorial d'Urbanisme de Castelló, mitjançant escrit de 12 de desembre de 2000, va sol·licitar de l'Ajuntament l'ampliació de documentació, rebuda aquesta, per escrits de 27 de desembre de 2000, es van sol·licitar informes de la Direcció Territorial de la Conselleria de Medi Ambient de Castelló i al Servei de Gestió de Residus de la Direcció General d'Educació i Qualitat Ambiental de la Conselleria de Medi Ambient.
  
Segon
  
El projecte està format per memòria i plans.
  
Tercer
  
L'objecte del projecte és la qualificació d'una reserva de sòl dotacional en sòl no urbanitzable del municipi de Soneja per a la instal·lació d'un centre d'arreplegada de residus sòlids urbans voluminosos. La superfície de la parcel·la és de 2.717 m2.
  
Quart
  
El 15 de gener de 2001 s'ha emés informe per part de la Direcció Territorial de la Conselleria de Medi Ambient.
  
Mitjançant escrit de 29 de gener de 2001 s'ha remés informe per part de la Direcció General d'Educació i Qualitat Ambiental.
  
Fonaments de dret
  
Primer
  
La tramitació del Pla Especial ha sigut correcta, de conformitat amb el que estableixen els articles 38 i 43.1 de la Llei 6/1994, de 15 de novembre, Reguladora de l'Activitat Urbanística (LRAU) i en l'article 168 del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
Segon
  
La documentació està completa, a l'efecte del compliment del que estableix l'article 27 de la LRAU i en l'article 91 del RPCV.
  
Tercer
  
L'article 12 de la LRAU estableix, en la seua lletra E, que una de les comeses dels Plans Especials, complementant o fins i tot modificant el planejament general, és el de la creació o ampliació de reserves de sòl dotacional. D'altra banda, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els distints usos previstos dins de les reserves de sòl dotacional públic, el de serveis administratius. De tot això se segueix la possibilitat legal de preveure a través d'un pla especial la creació d'una reserva de sòl dotacional, dins del sòl no urbanitzable, en la qual es puga ubicar aquest tipus de centre, el qual és enquadrable dins de la categoria dels serveis administratius.
  
Quart
  
El 15 de gener de 2001 s'ha emés un informe per part de la Direcció Territorial de la Conselleria de Medi Ambient, en el qual s'assenyala el següent:
  
«1. De la documentació aportada es desprén que el projecte no afecta les vies pecuàries classificades del terme de Soneja, segons classificació aprovada per Ordre Ministerial de data 3 de gener de 1975 i publicada en el Boletín Oficial del Estado de data 22 de gener de 1975.
  
2. El projecte sol·licitat s'ubica sobre antigues parcel·les agrícoles i degradades, per haver sigut utilitzades com a abocador incontrolat de residus sòlids inerts, en un entorn de cultius d'espècies llenyoses de secà i urbà. El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de Comunitat Valenciana. No afecta espais naturals que requerisquen especial protecció.
  
3. El projecte no afecta el Domini Públic Hidràulic.
  
4. La parcel·la s'ubica en l'àmbit del Pla d'Ordenació dels Recursos Naturals de la Serra d'Espadà, i s'ajusta al que estableix l'article 48 d'aquest pla, aprovat pel Decret 218/1997, de 30 de juliol, del Govern Valencià.
  
5. Finalment, de conformitat amb la llei 2/1989 d'Impacte Ambiental i Decret 162/1990, pel qual s'aprova el reglament per a l'execució de la Llei d'Impacte Ambiental, els Plans Especials en sòl no urbanitzable queden sotmesos al procediment d'impacte ambiental, segons allò que s'ha establit per la llei supracitada.»
  
Al seu torn, mitjançant escrit de 29 de gener de 2001 s'ha emés informe per part del Servei de Gestió de Residus de la Direcció General d'Educació i Qualitat Ambiental de la Conselleria de Medi Ambient. L'informe assenyala el següent:
  
«1. El Pla Especial pretén l'adequació urbanística d'una parcel·la del terme municipal de Soneja per a la legalització d'una activitat d'arreplegada i tractament de residus voluminosos, gestionada per la Mancomunidad Alto Palancia. La instal·lació existent se situa en la parcel·la 1.106 del polígon 1 del terme municipal de Soneja, amb una superfície total de 2.717 m2.
  
2. L'activitat pròpiament dita consisteix en l'arreplegada d'efectes i electrodomèstics per al seu posterior reciclatge o eliminació. Els residus són arreplegats per la Mancomunidad Alto Palancia en els distints pobles de la comarca. Es tracta de mobles, matalafs, llavadores, televisors, frigorífics i la resta de residus de caràcter domèstic que segons el PIR han de considerar-se com a residus sòlids urbans (voluminosos). En cap cas i en funció de les seues característiques poden tenir la consideració de residus inerts.
  
3. Els residus voluminosos són aquells residus urbans que tenen el seu origen en els domicilis, en les activitats comercials i de serveis, i que pel seu gran volum i alguns components perillosos (CFC), necessiten una arreplegada i un tractament específics.
  
4. D'acord amb la planificació del Pla Integral de Residus de la Comunitat Valenciana es preveu la gestió dels residus voluminosos a través d'ecoparcs. En aquest sentit, el PIR considera la implantació d'ecoparcs en els nuclis pròxims, que en el seu conjunt tinguen una població superior als 50.000 habitants.
  
5. No obstant això, cal assenyalar que el PIR disposa que els sistemes d'arreplegada de residus sòlids urbans es realitzaran a tres nivells: vorera, àrea d'aportació i ecoparc a l'efecte de depòsit dels usuaris. Per tant, l'activitat projectada no s'emmarcaria en cap d'aquests sistemes, ja que es tracta d'una arreplegada porta a porta i posterior trasllat a un centre de magatzematge i tractament, promoguda per una entitat pública.
  
6. El projecte de centre d'arreplegada i tractament de voluminosos (residus sòlids urbans) està sotmés al preceptiu tràmit d'avaluació d'impacte ambiental, d'acord amb l'annex I del Decret 162/1990, pel qual s'aprova el Reglament per a l'Execució de la Llei 2/1989, d'Impacte Ambiental.
  
7. D'altra banda, es fa constar que les activitats d'eliminació i valoració de residus queden sotmeses al règim d'autorització per l'òrgan competent en matèria mediambental de la Comunitat Valenciana, d'acord amb l'article 13 de la Llei 10/1998, de 21 d'abril, de Residus.
  
Per tot l'anterior es considera que el projecte de pla especial d'arreplegada i tractament de residus voluminosos de Soneja és compatible amb la planificació i criteris de gestió establits en el Pla Integral de Residus de la Comunitat Valenciana. No obstant això, es fa constar que altres aspectes tècnics del projecte referits a condicionants en la construcció de la instal·lació i al tractament dels residus seran informats de manera detallada en la tramitació dels procediments preceptius enumerats en els punts 5 i 7 del present informe».
  
D'aquesta manera, cal concloure que no hi ha obstacle a l'aprovació definitiva del Pla Especial. Quant a la possibilitat que siga preceptiva la prèvia Declaració o Estimació d'Impacte Ambiental, cal assenyalar que, de conformitat amb el que estableix l'article 43.2 de la LRAU, com ha establit reiteradament aquesta Conselleria, només les modificacions del planejament general que reclassifiquen sòl no urbanitzable en urbà o urbanitzable estan subjectes a Declaració d'Impacte Ambiental, sense que estiguen subjectes a aquest tràmit les alteracions de planejament que simplement afecten al sòl no urbanitzable. De conformitat amb això, les reserves de sòl dotacional en sòl no urbanitzable (que no perd aquesta classificació) dutes a terme mitjançant el Pla Especial tampoc està subjecta a Declaració d'Impacte Ambiental.
  
L'aprovació definitiva del Pla Especial únicament a efectes urbanístics, de manera que, tal com s'assenyala en els dos informes indicats, la posada en funcionament de l'activitat, a més de la llicència d'activitat corresponent, estarà subjecta a autorització mediambiental en matèria de residus i a estimació d'impacte ambiental.
  
Cinqué
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director General d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme dictamen que, en el cas de municipis de menys de 50.000 habitants, tindrà directament l'efecte de resolució executòria.
  
En virtut de tot el que antecedeix, la Comissió Territorial d'Urbanisme de Castelló acorda: Aprovar definitivament el Pla Especial de de residus sòlids urbans voluminosos a Soneja.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.